Suomen Neito
Suomen neito soreainen,
 Isän maamme mansikainen,
 Sini silmä, punahuuli,
 Lemmen lehti, toivon tähti,
 Tyttö tunnon ja totuu’en,
 Enkeli hyvä elämän
 Täällä siintyi, täällä syntyi,
 Täällä kasvoi ja kukoisti,
 Kasvoi täällä, kaunistuiki
 Suomen synkissä saloissa,
 Suomen korven kuusikoissa,
 Salon heinän helpehillä,
 Sammaloisen siimehessä.
 Kummun kulma, laakson helma
 Oli kätky kaunukaisen,
 Lempi, Luojan Enkelöinen
 Oli soutaja sulosen;
 Lintu lauloi liekku-virret.
 Uni-virret viserteli:

 Näin on nukkui neito nuori,
 Uupui uneen ulpukainen!
 Kansat riensi, kansat kasvoi,
 Kansat opissa yleni,
 Tasauivat tavoissansa;
 Aika riensi, päivä nousi,
 Helle tyttömme herätti,
 Työnsi teille, toimen töille
 Töille toivon ja totuu’en.

 Näin nyt neito nouselevi
 Utusesta unestansa,
 Siitä lähti, siitä riensi,
 Siitä toimille tähysti,
 Etsei valoo, valkeutta,
 Etsei einettä elämän;
 Itse etsi, itse löysi,
 Itse kiisti, itse voitti,
 Voitollansa onnen tuotti.

 Noin on kasvoi neito nuori,
 Venyi varrella vakainen,
 Venyi veljen vertaiseksi,
 Sukukunnan suuruiseksi;
 Mitä etsi, sitä löysi,
 Mitä kiisti, sitä voitti,
 Minne aikoi sinne enti,
 Mitä toivoi, sen tapaisi.
 Kasva vielä kaunis kukka,
 Nouse vielä nuori neito!
 Pakene sä pimeyttä,
 Orjuuttakin onnetonta;
 Loisto lemmen taivahalla,
 Aamu ruskona alota;
 Toivo täytä, onni tuota
 Sulhon kotihin suloinen.
 Ole itse onnen pohja,
 Onneen omasi opasta!
 Kasvanut oot, kasva vielä
 Isän maamme mansikainen.
 Kärsinyt oot, kärsi vielä
 Myrskyn suurenki sysintä.
 Kevät-ilma useasti
 Tuopi tuulen tuiskuloita,
 Kesän ilma ompi sulle
 Kirkkautta kantavainen
 Syksy tuopi, onni suopi
 Levon lempeän perästä!

 Nouse, riennä, ettäs ennät
 Edistyä elämässä,
 Vastuksesi kaikki voita
 Nerollasi neitokainen.
 Ole toivossa iloinen
 Vaka vaston käymisessä,
 Vielä voitat, vielä koitat
 Mei’än toivon taivahalla,
 Vielä voitat, onnen tuotat
 Mataloihin majoihimme!!

I[sak]. H[irvone]–n.

Lähde: Tapio 1.9.1866.

Isak Hirvonen
Runot
Tapio
1866